1.- Característiques de l'entitat

DEPANA ( https://depana.org/ ), “LLIGA PER A LA DEFENSA DEL
PATRIMONI NATURAL”, fundada l’onze de juny del 1976, és una
entitat sense ànim de lucre, declarada d’Utilitat Pública. El
funcionament de l’entitat i les activitats que es duen a terme
depenen de l’esforç desinteressat de les sòcies i socis, i també
dels voluntaris que hi col·laboren.

2.- Característiques de la ubicació de l'entitat

La seu de DEPANA es troba al districte de Gràcia de Barcelona,
una zona popular de forta tradició cultural i associativa. Si bé
hi ha una certa relació amb el barri a través del contacte amb el
Districte i amb diverses entitats de Gràcia, l’activitat social
de DEPANA en el barri és circumstancial. Tanmateix, és
interessant destacar la relació entre DEPANA i l’Aula Ambiental
Bosc Turul ( http://www.boscturull.cat/ )l en el barri de
Vallcarca de Gràcia. De fet, una bona part de les activitats de
voluntariat ambiental tenen lloc a les instal·lacions d’aquest
equipament municipal. L’estructura social d’aquesta zona és
similar al conjunt de Barcelona, amb una població immigrant que
oscil·la entre el 17 i el 20 %, aproximadament.

3.- La visió i els valors de DEPANA

El seu objectiu general és l’estudi i defensa del patrimoni
natural i ambiental del nostre país, amb una concepció
globalitzadora dels problemes que afecten les espècies, els
ecosistemes i les relacions de les persones amb el medi natural.
Atès que això inclou l’ordenació i gestió del territori, la seva
dimensió social i econòmica i la implicació personal dels
ciutadans, es pretén incidir en la presa de decisions dels
governs locals, supralocals, nacional i de l’Estat que afectin el
medi ambient. L’acció de DEPANA parteix del ferm compromís
d‘actuar localment en el territori, però des d’una perspectiva
global.

4.- Els punts forts de DEPANA

DEPANA té diversos àmbits d’actuació. Des de 1988 compta amb
una àrea jurídica pròpia, amb advocats voluntaris, que presenta
demandes i reclamacions judicials davant els tribunals i els
òrgans internacionals, en nom propi o en col·laboració amb altres
entitats. Aquest fet ens fa, en certa manera, únics, atès que les
funcions que compleix no estan externalitzades. La lluita
jurídica és pesada, difícil, costosa i per desgràcia no sempre
dona els resultats desitjats, però per a DEPANA es tracta d’una
part essencial de l’entitat ja que, sovint, la seva participació
ha estat clau en el desenllaç de molts dels nostres projectes. Al
cap i a la fi, és important fer ús d’una de les eines que ens
ofereix l’estat de Dret ja que, combinades amb d’altres, pot
ajudar a fer camí cap a una societat més justa des del punt de
vista ambiental.

D’altra banda, cal destacar les activitats de coneixement del
patrimoni natural, les accions de voluntariat ambiental i la
participació en organismes nacionals i internacionals. L’entitat
també duu a terme projectes educatius com ara “Animals exòtics,
però no domèstics”, sobre la problemàtica de la tinença
d’espècies exòtiques, amb el suport de l’Ajuntament de Barcelona;
i, “L’os bru, tresor del Pirineu”, en col·laboració amb la
Fundación Oso Pardo 
( https://depana.org/2019/04/depana-i-la-fundacion-oso-pardo-treballaran-juntes-a-favor-de-los-bru-del-pirineu/ )
.

L’àmbit principal i habitual d’actuació de DEPANA és el territori
de Catalunya, caracteritzat per la seva riquesa en biodiversitat.
Tanmateix, la inserció de l’entitat en el món rural és escassa ja
que, actualment, el gruix de socis i voluntaris més actiu
correspon a l’àrea metropolitana de Barcelona.

5.- Motivació per seguir formant part del Consell ciutadà per la
Sostenibilitat

Des de l’entitat creiem fermament que no es poden pretendre unes
condicions de vida dignes per a la població sense la salvaguarda
del medi ambient que faci possible un desenvolupament sostenible.
DEPANA, com a part de la societat civil i entitat implicada en la
defensa del patrimoni natural, tant a escala local com global,
coincideix en el seu enfocament amb els objectius del Compromís
Ciutadà per la Sostenibilitat i, és en aquest sentit que volem
seguir forman part del Consell amb l’objectiu de participar en el
disseny d’estratègies d’implicació pel que fa a la sostenibilitat
de la ciutat.